আসলে আদেশ পেয়ে কাজটা সারলে কী হবে- ইচ্ছাকৃত একটা গিট্টু যেন বাঁধিয়ে দিল মোন্তাজ। তাও কি বলা যায়! আসলে খেয়াল কম সঙ্গীর। প্রয়োজনীয় হুঁশ সে হারিয়ে ফেলে। বিপদ তাতেই বাধে। মার খেয়ে সেই রাতেই থানায় দৌড়েছিল আফসার কাজী। লাঠির ঘা খেলে কী হবে- বুড়োর হাড্ডি বেড়ালের মতোই শক্ত। ওখান থেকে উঠে সোজা হেঁটে বাড়ি ফিরে গেছে। অন্ধকারে নিশা-পাখির চোখও যেন তারই। মুখে কাপড় বেঁধে নিলে কী হবে, হাবে-ভাবে দু'জনকে সে ঠিক চিনে নিয়েছিল। ফলে দারোগার খাতায়ও নাম যায় তাদের।